Številka: 84300-8/2022/4

Datum: 22. 9. 2022

Na podlagi 93. člena Zakona o varstvu pred naravnimi in drugimi nesrečami (Uradni list RS,   
št. 51/06 – uradno prečiščeno besedilo, 97/10 in 21/18 – ZNOrg), četrtega odstavka 8. člena Pravilnika o vajah na področju varstva pred naravnimi in drugimi nesrečami (Uradni list RS,   
št. 104/08) ter Načrta vaj v obrambnem sistemu in sistemu varstva pred naravnimi in drugimi nesrečami v letu 2022 (št. 84300-1/2022/4 z dne 27. januarja 2022, št. 84300-1/2022/6 z dne   
18. maja 2022 in št. 84300-4/2022/3 z dne 8. julija 2022) je Vlada Republike Slovenije na   
17. redni seji dne 22. 9. 2022 pod točko 1.6 sprejela

S K L E P

o izvedbi vaje državnega pomena Jedrska nesreča 2022

I

Zaradi preverjanja pripravljenosti na nesrečo v Nuklearni elektrarni Krško (v nadaljnjem   
besedilu: NEK) in izvajanja zaščitnih ukrepov s poudarkom na evakuaciji v skladu z Državnim načrtom zaščite in reševanja ob jedrski ali radiološki nesreči ter načrti zaščite in reševanja na različnih ravneh načrtovanja se pripravi in izvede enodnevna teoretična in napovedana vaja državnega pomena Jedrska nesreča 2022 (v nadaljnjem besedilu: vaja).

II

Vaja se izvede na podlagi predpostavke, da se je zaradi napake pri delovanju NEK zgodil izredni dogodek, ki ga je NEK razvrstila v najnižjo stopnjo nevarnosti 0 – nenormalni dogodek, ki se postopoma razvija do najvišje stopnje nevarnosti 3 – splošna nevarnost.

Zaradi tehnične okvare izolacijskega ventila na glavnem parovodu pride do samodejnega zapiranja ventila in s tem samodejne zaustavitve elektrarne. Pri stabilizaciji se ugotovi povečano stanje na radiološkem monitorju drugega parovoda. Ugotovi in oceni se puščanje s primarne na sekundarno stran, ki je večje od tehničnih specifikacij. Osebje ukrepa po postopkih NEK, kar zahteva spremljanje klasifikacije izrednega dogodka. Izpad elektrarne iz električnega omrežja je povzročil izpad lastne rabe zaradi pomanjkanja proizvodnje na električnem omrežju. Elektrarna je brez zunanjega napajanja. Projektni dizelski agregati so v pogonu. V prehodnem tranzientu se prepozna povečano puščanje jedrskega goriva. Splet okoliščin privede do izpada projektnega napajanja z dizelskima agregatoma št. 1 in 2 in elektrarna ostane brez napajanja. AF turbinska črpalka je bila v programu vzdrževanja, tako je elektrarna več kot dve uri brez razpoložljivega AF sistema in napajanja. Obstaja možnost izpusta. Zagon dizelskega agregata št. 3 v otočnem obratovanju za napajanje AAF in ASI črpalk in drugih podsistemov privede elektrarno v stabilno in kontrolirano stanje.

Vaja bo teoretična in bo potekala v skupinah na različnih ravneh načrtovanja ter odločanja, in sicer na občinski, regijski in državni ravni s poveljniki CZ. Na vaji se bodo preverile rešitve iz načrtov zaščite in reševanja ob jedrski ali radiološki nesreči glede izvajanja zaščitnih ukrepov s poudarkom na evakuaciji v Posavju. Natančnejšo predpostavko vaje pripravi skupina za pripravo načrta vaje.

III

Namen vaje je preveriti izvajanje zaščitnih ukrepov s poudarkom na evakuaciji v skladu z načrti zaščite in reševanja na različnih ravneh načrtovanja.

Cilji vaje so:

* preveriti usklajenost izvajanja zaščitnih ukrepov s poudarkom na evakuaciji med občinsko, regijsko in državno ravnjo;
* preveriti razumevanje nalog in odzivnost državnih organov, regije ter občin v Posavju;
* preveriti primernost organiziranja, razpoložljivost sil in sredstev pri nosilcih nalog iz načrtov zaščite in reševanja;
* identificirati bistvene izzive pri izvajanju zaščitnih ukrepov s poudarkom na evakuaciji;
* identificirati izzive za zagotavljanje delovanja kritične infrastrukture;
* glede na ugotovitve analize vaje izboljšati ukrepanje in po potrebi dopolniti načrte zaščite in reševanja.

IV

Vaja se izvede 16. novembra 2022 med osmo in šestnajsto uro v Izobraževalnem centru za zaščito in reševanje Republike Slovenije na Igu oziroma ob slabih epidemioloških razmerah prek avdiovideo konference.

V

Vajo organizirajo:

* Ministrstvo za obrambo, Uprava Republike Slovenije za zaščito in reševanje;
* Ministrstvo za obrambo, Izpostava Uprave Republike Slovenije za zaščito in reševanje Brežice;
* Ministrstvo za okolje in prostor, Uprava Republike Slovenije za jedrsko varnost;
* Ministrstvo za okolje in prostor, Agencija Republike Slovenije za okolje;
* NEK.

VI

Na vaji kot vadbenci sodelujejo:

* poveljnik Civilne zaščite Republike Slovenije;
* štab Civilne zaščite Republike Slovenije (v operativni sestavi);
* Ministrstvo za obrambo, Uprava Republike Slovenije za zaščito in reševanje;
* Ministrstvo za obrambo, Izpostava Uprave Republike Slovenije za zaščito in reševanje Brežice;
* Ministrstvo za obrambo, Direktorat za obrambne zadeve;
* Ministrstvo za obrambo, Slovenska vojska;
* Ministrstvo za okolje in prostor, Agencija Republike Slovenije za okolje;
* Ministrstvo za okolje in prostor, Uprava Republike Slovenije za jedrsko varnost;
* Ministrstvo za infrastrukturo;
* Ministrstvo za infrastrukturo, Direkcija Republike Slovenije za infrastrukturo;
* Ministrstvo za notranje zadeve;
* Generalna policijska uprava;
* Policijska uprava Novo mesto;
* Ministrstvo za zdravje;
* Ministrstvo za delo, družino, socialne zadeve in enake možnosti;
* Ministrstvo za kmetijstvo, gozdarstvo in prehrano, Uprava Republike Slovenije za varno hrano, veterinarstvo in varstvo rastlin;
* Ministrstvo za izobraževanje, znanost in šport;
* Urad Vlade Republike Slovenije za komuniciranje;
* Občina Krško;
* Občina Brežice;
* Občina Sevnica;
* Občina Kostanjevica na Krki;
* poveljnik Civilne zaščite za Posavje;
* poveljnik Civilne zaščite Občine Krško;
* poveljnik Civilne zaščite Občine Brežice;
* poveljnik Civilne zaščite Občine Sevnica;
* poveljnik Civilne zaščite Občine Kostanjevica na Krki;
* NEK.

Po odločitvi vodstva vaje se lahko v vajo vključijo tudi drugi vadbenci.

VII

Vajo vodi vodstvo vaje, ki je odgovorno za pripravo in izvedbo vaje, obveščanje javnosti ter pripravo analize vaje. Vodstvo vaje sestavljajo:

* Darko But, Ministrstvo za obrambo, Uprava Republike Slovenije za zaščito in reševanje, vodja;
* Igor Sirc, Ministrstvo za okolje in prostor, Uprava Republike Slovenije za jedrsko varnost, namestnik vodje;
* Mirko Bevc, NEK, član;
* Boštjan Pavlin, mag., Ministrstvo za obrambo, Direktorat za obrambne zadeve, član.

VIII

Načrt za izvedbo vaje pripravi skupina za pripravo načrta vaje v naslednji sestavi:

* Franja Turk Stojanović, Ministrstvo za obrambo, Uprava Republike Slovenije za zaščito in reševanje, vodja;
* Tanja Novak, Ministrstvo za obrambo, Uprava Republike Slovenije za zaščito in reševanje, članica;
* Gregor Turnšek, Ministrstvo za obrambo, Uprava Republike Slovenije za zaščito in reševanje, član;
* Marko Perpar, Ministrstvo za obrambo, Uprava Republike Slovenije za zaščito in reševanje, član;
* mag. Gorazd Rednak, Ministrstvo za obrambo, Inšpektorat Republike Slovenije za varstvo pred naravnimi in drugimi nesrečami, član;
* Alenka Čarni, Ministrstvo za obrambo, Direktorat za obrambne zadeve, članica;
* Metka Tomažič, Ministrstvo za okolje in prostor, Uprava Republike Slovenije za jedrsko varnost, članica;
* Mirko Bevc, NEK, član.

Po odločitvi vodstva vaje se lahko v skupino za pripravo načrta vaje vključijo še drugi predstavniki vadbencev.

IX

Vajo ocenjujejo inšpektorji Inšpektorata Republike Slovenije za varstvo pred naravnimi in drugimi nesrečami, inšpektorji drugih inšpektoratov ter strokovnjaki v obsegu in na način, ki bo določen v načrtu za izvedbo vaje.

Vajo usmerjajo usmerjevalci na način, kot bo določen v načrtu za izvedbo vaje.

X

Načrt za izvedbo vaje mora biti pripravljen v skladu s Pravilnikom o vajah na področju varstva pred naravnimi in drugimi nesrečami (Uradni list RS, št. 104/08). Načrt za izvedbo vaje mora biti pripravljen najpozneje do 2. novembra 2022.

XI

Dejavnosti pri pripravi in izvedbi vaje se financirajo po načelu, da vsak udeleženec plača svoje stroške.

XII

Sodelujoče skupine takoj po končani vaji pripravijo delno analizo, ki jo najpozneje v desetih dneh po končani vaji pošljejo vodstvu vaje. Na podlagi delnih analiz vodstvo vaje najpozneje v 30 dneh pripravi končno analizo vaje. Vsebina analize vaje se določi z načrtom za vajo.

XIII

Vodstvo vaje pripravi poročilo o vaji in ga pošlje v seznanitev poveljniku Civilne zaščite Republike Slovenije ter Vladi Republike Slovenije.

S poročilom se seznanijo vsi sodelujoči na vaji.

XIV

Uprava Republike Slovenije za zaščito in reševanje s tem sklepom seznani organizatorje ter sodelujoče na vaji, določene s tem sklepom.

XV

Ta sklep začne veljati z dnem sprejema.

Barbara Kolenko Helbl

generalna sekretarka